Beurtkrag: ŉ Donker naweek verwag(Argieffoto: Johannes Plenio/pixabay) Eskom het aangekondig dat fase 2-beurtkrag Vrydag om 12:00 in werking gestel word – en tot minstens Sondag om 23:00 gaan duur. Suid-Afrikaners word sedert die middel van Desember weer aan die gewraakte aan-af-stelsel onderwerp. Dit is egter op 18 Januarie vir eers opgeskort. Volgens Eskom moet beurtkrag nou weer noodgedwonge ingestel word, aangesien vyf opwekkingseenhede by die Medupi-stasie onklaar geraak het. Dit is omdat daar ŉ tekort aan steenkool vir dié eenhede is, weens die swaar reën wat gisteraand in die Lephalale-gebied geval het. Hierdie gebied het in een aand ongeveer 65 mm reën aangeteken. “Eskom het planne in werking gestel en bykomende hulpbronne ontplooi ná swaar neerslae in Mpumalanga en Limpopo,” sê die kragvoorsiener. “Spanne werk onophoudelik om soveel moontlik kapasiteit so gou moontlik te herstel.” Altesaam 4 114 MW is weens beoogde instandhoudingswerk nie beskikbaar nie, terwyl nog 15 739 MW weens ander onvoorsiene probleme nie beskikbaar is nie. Eskom het ook ŉ beroep op verbruikers gedoen om krag spaarsaam te gebruik.